ቦሌ ሚካኤል አካባቢ በተቀሰቀሰ ግጭት አንድ ሰው ተገደለ
በአዲስ አበባ ከተማ ሰኞ ኅዳር 15 ቀን 2012 ዓ.ም. ቦሌ ሚካኤል ቤተ ክርስቲያን አካባቢ ከሌላ ሥፍራ የመጡ ናቸው በተባሉ ወጣቶችና ነዋሪዎች መካከል በተፈጠረ ግጭት አንድ ሰው እንደ ሞተ፣ ሌሎች ሦስት ሰዎች ደግሞ ከባድ ጉዳት እንደ ደረሰባቸው ተሰማ፡፡ በተፈጠረው ግጭት ሕይወቱ ያለፈው ግለሰብ የሩዋንዳ ኤምባሲ የጥበቃ አባል እንደሆነ ታውቋል፡፡ በፀና ቆስለዋል የተባሉት ሦስት ሰዎች ለሕክምና ወደ ሆስፒታል መላካቸውን፣ ነገር ግን የትኛው ሆስፒታል እየታከሙ መሆናቸው አለመታወቁን ምንጮች ጠቁመዋል፡፡ የግጭቱ መነሻ ቦሌ ሚካኤል ቤተ ክርስቲያን አካባቢ የተሰቀሉ አረንጓዴ፣ ቢጫና ቀይ ቀለማት የኢትዮጵያ ሰንደቅ ዓላማዎች ‹‹ይነሱ፣ አይነሱ›› በሚል ጭቅጭቅ ነበር ተብሏል፡፡ በአካባቢው የነበሩ የሪፖርተር ምንጮች እንደሚያስረዱት፣ ግጭቱ የተቀሰቀሰው ቀን 11፡00 ሰዓት ገደማ ነበር፡፡ በመጀመርያ ወደ ቦታው የሄዱ ሦስት ወጣቶች ሰንደቅ ዓላማዎቹ እንዲነሳ ሲያስጠነቅቁ እንደነበር፣ በኃይል ለማውረድ ሲሞክሩ ግን ሁኔታው ወደ ግጭት ማምራቱን፣ ከመካከላቸው አንዱ ከተደበደበ በኋላ ግን ከአካባቢው መሰወራቸውን የአካባቢው ምንጮች ገልጸዋል፡፡ ቆይቶ ግን ምሽት 3፡30 ሰዓት አካባቢ (የአካባቢው ነዋሪዎች ከፊሉ 40፣ ከፊሉ ደግሞ 100 ናቸው ይላሉ) በርከት ብለው በመመለስ ጥቃት መሰንዘራቸውን፣ ተሰባስበው የተመለሱት ወጣቶች የታጠቁ እንደነበሩና አካባቢውን ለማረጋጋት የከተማው የፀጥታ ኃይል በሥፍራው ተገኝቶ እንደነበር ምንጮች ገልጸዋል፡፡የኤምባሲውን የጥበቃ ሠራተኛ የመታው ጥይት ግን ከየትኛው ወገን የተተኮሰ እንደሆነ አለመታወቁን፣ ነገር ግን ከወጣቶቹም በኩል ግን የሚተኩሱ ነበሩ ተብሏል፡፡ ግጭቱን የቀሰቀሱ ሰዎች እስካሁን አለመያዛቸውን፣ ፖሊስ የማጣራት ሥራ እያከናወነ መሆኑንም ምንጮች አስረድተዋል፡፡ የግርግሩ ዓላማ የሃይማኖት ግጭት በመቀስቀስ ሰላም ማደፍረስ የሚመስልም ምልክት እንደነበረው ምንጮች ተናግረዋል፡፡   